Maserati Quattroporte I.
**Maserati Quattroporte** er en firedørs sedan, produsert av den italienske bilprodusenten Maserati siden 1963. 

Det var fabrikkens første firedørs sedan. *Quattro* betyr fire og *porte* betyr dører.

Quattroporte I (1963–1969)
--------------------------

Utseendet var basert på en Maserati 5000 GT designet av Pietro Frua, og karosseriet var bygd av Vignale på en monocoque av stål.

Den hadde 4,1 liters V8-motor basert på motoren fra 5000 GT, samt en tretrinns automatisk girkasse fra tyske ZF Friedrichshafen eller en femtrinns manuell fra amerikanske Borg-Warner. Maserati hevdet modellen klarte en toppfart på 230 km/t. 
Mellom 1963 og 1966 ble 230 eksemplarer produsert.

I 1966 fikk modellen en oppdatering, med blant annet doble hovedlykter. I 1968 fikk modellen en større 4.7-liters motor med 295 hestekrefter. Det ble laget 546 eksemplarer.

Quattroporte II (1974–1978)
---------------------------

Quattroporte II, en prototype
På bilutstillingen i Torino i 1974 presenterte Maserati sin *Quattroporte II*, bygget på chassiset fra en Citroën SM, da Citroën nylig hadde kjøpt selskapet. Modellen hadde et rettvinklet karosseri designet av Bertone, og var den eneste Maserati-modellen utstyrt med hydropneumatisk fjæring og forhjulstrekk, samt hovedlykter som svingte seg etter kjøreretningen. Grunnet oljekrisen i 1973 var etterspørselen etter slike biler svært lav, og dette kombinert med at den var relativt motorsvak med under 200 hestekrefter gjorde at modellen solgte svært dårlig. Kun 13 eksemplarer ble bygget, og av disse var seks prototyper. Dermed ble kun syv eksemplarer bygget for kunder i perioden 1975 til 1978.

Quattroporte III (4porte 1976–1979, Quattroporte 1979–1990)
-----------------------------------------------------------

Quattroporte III i Valais i Frankrike i 1984
I 1976 ble Quattroporte III lansert under navnet *4porte*, med en 4.2-liters motor som standard, mens den også kunne leveres med en 4.9-liters V8-motor. Bilen var designet av Giorgetto Giugiaro hos Italdesign, og var den første modellen fra Maserati-fabrikken etter at Alejandro de Tomaso tok over eierskapet. Han var opptatt av å bygge en italiensk bil som kunne konkurrere med den nylig lanserte Mercedes-Benz 450SEL 6.9.

I 1986 ble *Maserati Royale* lansert, en superluksusutgave av Quattroporte III. Denne ble kun produsert på bestilling.

Det ble produsert 1,821 4porte mellom 1979 og 1984, samt 1,876 Quattroporte III produsert mellom 1979 og 1988. I 
tillegg ble det bygget 55 *Royale*-modeller, spesielle luksusmodeller som kun ble produsert på bestilling, mellom 1984 og 1988.

Quattroporte IV (1994–2000)
---------------------------

Maserati Quattroporte IV.
Maserati Quattroporte IV ble lansert under Fiat-eierskap i 1994. Modellen var designet av Marcello Gandini, som også hadde stått for designet på Lamborghini Countach, og var helt klart mer eventyrlysten enn de tidligere Quattroporte-modellene. Bilen var mindre og mer aerodynamisk enn forgjengerne, og var utstyrt med Gandinis varemerke: rettvinklede hjulbuer bak.

Modellen var utstyrt med en 2.8-liters V6-motor med doble turboer som leverte en effekt på 280 hk og sørget for at bilen hadde en toppfart på 255 kilometer i timen. I tillegg ble en 2.0-litersutgave med doble turboer levert i Italia, med 283 hk. En 3.2-liters V8-utgave ble lansert i 1995, med 330 hk og en toppfart på 263 km/t.

Da Ferrari tok eierskapet over Maserati ble en *Quattroporte Evoluzione* introdusert (i 1998). Denne var i produksjon frem til 2000.

Quattroporte V (2004–2013)
--------------------------

Maserati Quattroporte V i Nancy i Frankrike i 2012.
I 2004 startet Maserati produksjon av den Pininfarina-designede *Quattroporte V*, med den samme 4.2-litersmotoren som Maserati 3200 GT og Maserati GranTurismo. Den ble første gang presentert på bilutstillingen i Frankfurt am Main, Tyskland i september 2003.

Quattroporte V (2013–)
----------------------

Quattroporte VI utstilt i Montreal i 2014.
Produksjonen ble flyttet fra Modena til tidligere Bertone-lokaler i Grugliasco nær Torino for den sjette utgaven som var både bredere og lengre og tyngre enn den forrige, på tross av utstrakt bruk av amulinium og magnesium i chassis og hjuloppheng. Motoren var fortsatt en Ferrari V8 på 3,8 liter med dobbel turbo og 530 hestekrefter, koblet til en åttetrinns automatisk girkasse og videre til en ren bakhjulsdrift eller firehjulsdrift. En enklere V6-motor kunne fås med bare 410 hestekrefter.

Referanser
----------

1. ↑  Quattroporte I first series fra maserati.com, sist lest den 13. februar 2024.
2. ↑  Maserati Quattroporte I fra maseraticlub.com.au, sist lest den 14. februar 2024.
3. ↑  Quattroporte II fra maserati.com, sist lest den 14. februar 2024.
4. ↑  Quattroporte III fra maserati.com, sist lest den 14. februar 2024.
5. ↑  Quattroporte IV, den siste av biturboene fra Norsk Maseratiklubb, sist lest den 14. februar 2024.
6. ↑  Quattroporte V - the prettiest Quattroporte? fra Norsk Maseratiklubb, sist lest den 14. februar 2024.
7. ↑  Quattroporte VI fra autozine.org, sist lest den 14. februar 2024.